**Cyfarfod: Bwrdd Plismona**

**Lleoliad: Cyfarfod Teams**

**Dyddiad: 22 Awst 2024**

**Amser: 10am-12pm**

|  |  |
| --- | --- |
| **Yr Aelodau:** | Comisiynydd yr Heddlu a Throseddu, Dafydd Llywelyn (CHTh)  Prif Gwnstabl, Dr Richard Lewis (PG)  Cyfarwyddwr Cyllid, Edwin Harries (CCC)  Prif Swyddog Cyllid Dros Dro SCHTh, Nicola Davies (PSCDD) |
| **Hefyd yn bresennol:** | Uwcharolygydd Arweinydd Atal, yr Uwcharolygydd Chris Neve\*  Swyddog Staff, Arolygydd (dros dro) Gemma Starkey (GS)  Swyddog Cymorth Gweithredol SCHTh, Sophie Morgan (SM) |
| **Ymddiheuriadau:** | Prif Weithredwr SCHTh, Carys Morgans (PW)  Prif Swyddog Cyllid SCHTh, Beverley Peatling SCHTh (PSC SCHTh) |

*\*= mynychodd ar gyfer eitem agenda 4a (Cynllun Plismona Bro ac Atal)*

**Penderfyniadau yn deillio o'r cyfarfod ar 22/08/2024**

|  |  |
| --- | --- |
| Penderfyniad Rhif |  |
| PB 019 | Cymeradwyodd Comisiynydd yr Heddlu a Throseddu y taliad cychwynnol o £3,000 ar gyfer gosod y cylchedau ar gyfer Gwasanaeth Gwybodaeth Uwch BT ar gyfer Galwadau Brys i'r Pencadlys a Rhydaman, ac yna swm cymorth blynyddol o £5,000 y flwyddyn am bum mlynedd. Cyfanswm gwerth y contract £28,000. |
| PB 020 | Cymeradwyodd Comisiynydd yr Heddlu a Throseddu yr argymhelliad i ddyfarnu’r contract i CBRE ar gyfer uwchraddio’r system wresogi ac awyru bresennol yn Nalfa Aberystwyth ar gost o £437,068.73 a chymeradwyodd y cais i wario’r 15% wrth gefn pe bai angen, hyd at werth cyffredinol o £502,629.03 yn erbyn y gyllideb. |
| PB 021 | Cymeradwyodd Comisiynydd yr Heddlu a Throseddu yr argymhelliad i ddyfarnu'r contract i Mitie - gofal yn y ddalfa am gyfnod o bedair blynedd ar gost o £7,371,219.31 ar gyfer y Gwasanaethau Meddygol Fforensig. Gan fod y contract hwn yn rhan o gytundeb fframwaith, mae opsiwn i’w ymestyn am gyfnod pellach yn dilyn cyfnod cychwynnol y contract. Byddai hyn yn seiliedig ar ddarparu gwasanaeth a model masnachol ar adeg adnewyddu. |
| PB 022 | Nododd y bwrdd y cytunwyd ar yr argymhelliad i rentu Uned 3 Feidr Castell ar gost o £5,832 y flwyddyn heb gynnwys ardrethi, ynghyd â TAW ar y gyfradd safonol, yn daladwy’n fisol ymlaen llaw drwy archeb sefydlog ynghyd â thâl gwasanaeth landlord o £500 ar gyfer cynnal a chadw yr ystad allanol, mae hyn yn seiliedig ar gytundeb gosod 20 mlynedd. |

## Ymddiheuriadau a Chyflwyniadau

Croesawodd Comisiynydd yr Heddlu a Throseddu bawb i'r cyfarfod. Derbyniwyd ymddiheuriadau gan y Prif Weithredwr.

## Diweddariad ar gamau gweithredu o gyfarfodydd blaenorol

|  |  |  |
| --- | --- | --- |
| Cam gweithredu rhif | Crynodeb gweithredu | Diweddariad |
| PB013 | Y Prif Gwnstabl i roi diweddariad i gyfarfod nesaf y Bwrdd Plismona ar y broses i recriwtio ar gyfer swydd Prif Gwnstabl Cynorthwyol dros dro ar ôl y broses recriwtio Prif Gwnstabl Cynorthwyol presennol | Ar y gweill |
| PB014 | Trefnu amserlen o ymweliadau yn ystod yr hydref i Gomisiynydd yr Heddlu a Throseddu ymweld â gwahanol ardaloedd o'r heddlu. | Ar y gweill -  Swyddfa Comisiynydd yr Heddlu a Throseddu (SCHTh) yn trefnu amserlen ymweliadau |
| PB015 | Swyddog Staff i gysylltu â'r gwasanaeth ambiwlans ynglŷn â'r posibilrwydd o aelodau o staff ar gael i gefnogi Ymgyrch Darwen. | Wedi'i gwblhau  Darperir memo yr heddlu |
| PB016 | Comisiynydd yr Heddlu a Throseddu i anfon llythyr at deulu Gareth Earp a'r Prif Gwnstabl i'w roi iddynt yn ystod ei ymweliad. | Wedi'i gwblhau |
| PB017 | Swyddog Staff i rannu papur briffio â Chomisiynydd yr Heddlu a Throseddu cyn cyfarfod â Swyddfa Annibynnol Ymddygiad yr Heddlu. | Wedi'i gwblhau |
| PB018 | Gofyn am eglurder gan y Cyfarwyddwr Cyllid mewn perthynas â'r gyllideb goramser a'r defnydd o gyllid ar gyfer ardaloedd sydd â risg uchel o ymddygiad gwrthgymdeithasol. | Wedi'i gwblhau  Darperir memo yr heddlu |
| PB019 | Y Prif Gwnstabl i drafod mewn Grŵp Prif Swyddogion aelodau o staff sy'n gadael yr heddlu ar gyfer rolau tebyg ar gyflogau uwch, ac i archwilio gwerthuso swyddi. | Ar y gweill |
| PB020 | Swyddog Staff i gysylltu â'r Cyfarwyddwr Pobl a Datblygu Sefydliadol ynghylch mynediad at bapurau a dogfennau ar gyfer Comisiynydd yr Heddlu a Throseddu. | Ar y gweill |
| PB021 | SCHTh i gysylltu â Swyddfeydd eraill Comisiynwyr yr Heddlu a Throseddu ynghylch pa adroddiadau adnoddau dynol strategol y maent yn eu cael gan yr heddlu. | Ar y gweill -  Cymorth Gweithredol yn cysylltu â SCHTh eraill ynghylch adroddiadau |
| PB022 | Swyddog Staff i gysylltu â’r Prif Weithredwr ynghylch manylion cyswllt Gwasanaeth Tân ac Achub Canolbarth a Gorllewin Cymru i drafod gwelliannau i ystadau a cherbydau trydanol. | Wedi'i gwblhau |
| PB023 | Cyfarfod briffio gweinidogol mewn ymateb i lythyr gan Ysgrifennydd y Cabinet dros Ddiwylliant a Chyfiawnder Cymdeithasol at Arweinydd Cyngor Sir Caerfyrddin ynghylch Llanelli i'w drefnu ar ôl yr etholiad cyffredinol. | Llythyr i'w baratoi gan SCHTh ES. |
| PB024 | Comisiynydd yr Heddlu a Throseddu i anfon nodyn o longyfarchiadau fel Cadeirydd Plismona yng Nghymru i'r Prif Gwnstabl dros dro newydd. | Wedi'i gwblhau |

## Eitemau Sefydlog

### Diweddariad y Prif Gwnstabl

Nododd y bwrdd y diweddariadau yn adroddiad y Prif Gwnstabl. Tynnodd y Prif Gwnstabl sylw at ddigwyddiad Ymgyrch Easedale yn Sir Gaerfyrddin, lle roedd unigolyn wedi taflu hylif math asid dros unigolyn arall. Roedd yr unigolyn wedi’i arestio, ei gyhuddo, a’i gadw yn y ddalfa.

Ym mis Medi bydd holl gymhwysedd Canolfan Gyfathrebu'r Heddlu yn dod i rym. Unwaith y bydd wedi'i sefydlu, mae'r heddlu yn disgwyl gweld gwelliant pellach yn y gyfradd ymateb i alwadau.

Bydd yr Uned Ymateb Rhithwir i Gam-drin Domestig yn cael ei gweithredu ar 14 Hydref yn Sir Benfro.

Dywedodd y Prif Gwnstabl bod yr heddlu, o dan Ymgyrch Navette, wedi darparu adnoddau'n genedlaethol i ddelio â'r terfysgoedd. Anfonodd yr heddlu swyddogion hefyd i'r Gemau Olympaidd ym Mharis i helpu i blismona'r digwyddiad.

Roedd Comisiynydd yr Heddlu a Throseddu yn ddiolchgar o dderbyn yr wybodaeth ychwanegol ynghylch digwyddiad yn ystod Sioe Amaethyddol Frenhinol Cymru.

Nododd Comisiynydd yr Heddlu a Throseddu nifer y marwolaethau ar y ffordd a grybwyllwyd yn yr adroddiad a dywedodd ei fod yn mynychu Digwyddiad Blynyddol Brake yn Llundain. Cafwyd trafodaeth mewn perthynas â nifer yr atgyfeiriadau i'r gwasanaethau a gomisiynwyd a gofynnodd Comisiynydd yr Heddlu a Throseddu am ddiweddariad manwl ar y sefyllfa.

### Diweddariad Comisiynydd yr Heddlu a Throseddu

Rhoddodd Comisiynydd yr Heddlu a Throseddu ddiweddariad byr ar ei weithgareddau a chyfarfodydd a gynhaliwyd ers y cyfarfod diwethaf.

Nododd Comisiynydd yr Heddlu a Throseddu fod cyfarfod Cymdeithas Comisiynwyr yr Heddlu a Throseddu yn cael ei gynnal ym mis Medi, lle bydd y cadeirydd presennol yn rhoi’r gorau i’r swydd.

Roedd Comisiynydd yr Heddlu a Throseddu wedi cael diweddariad gan Paul Morris yn Uned Gyswllt yr Heddlu ynghylch y llythyr a anfonwyd gan Gomisiynydd yr Heddlu a Throseddu at yr Ysgrifennydd Cartref a'r Gweinidog Plismona yn gofyn am gyfarfod yn nodi ei fod wedi cael derbyniad da.

Nododd Comisiynydd yr Heddlu a Throseddu y digwyddiadau ymgysylltu a oedd yn cael eu cynnal ynghylch ymgynghori ar y Cynllun Heddlu a Throseddu.

### Adolygiad yr Heddlu

Trafododd y bwrdd y ddogfen a ddarparwyd. Nododd y Prif Gwnstabl nifer y newidiadau sy'n cael eu gweithredu o fewn yr heddlu, gan gynnwys Ebit a fydd yn mynd yn fyw ym mis Medi. Rhagwelir y bydd bron i 6,000 o oriau'r mis yn cael eu gwella o ran ymateb i'r rhai sy'n rhoi gwybod am droseddau. Y ddwy drosedd gyntaf i fynd yn fyw ar yr ail o Fedi fydd troseddau ymosod cyffredin a’r drefn gyhoeddus ac mae gwaith yn parhau i ychwanegu troseddau eraill at y system. Dywedodd y Prif Gwnstabl eu bod yn sicrhau synergedd rhwng Adolygiad yr Heddlu a chanolbwyntio ar y model gweithredu newydd ac alinio’r cylch cynllunio a sicrwydd.

### ch. Diweddariad Cyllid

Trafododd y bwrdd yr adroddiad cyllid a oedd yn adrodd hyd at ddiwedd Gorffennaf 2024.

Y prif sefyllfa ar hyn o bryd yw bod yr heddlu £1 miliwn o fewn y gyllideb a hynny ar ôl addasu ar gyfer y codiad cyflog o 4.75% ar gyfer swyddogion a ddaw i rym ar y 1af o Fedi. Nid oes penderfyniad wedi'i wneud o ran dyfarniad cyflog staff yr heddlu ar hyn o bryd. Nid yw lefel y cyllid ychwanegol wedi'i gadarnhau, ond defnyddwyd amcangyfrif o 70% o'r costau ychwanegol yn cael eu talu gan gymorth i gyfrifyddu’r rhagamcan ar gyfer swyddogion a staff.

Mae'n ymddangos bod costau cyflogau swyddogion yr heddlu yn llai na'r gyllideb oherwydd y llithriad recriwtio a lefel y rhai sy'n gadael, wedi'i wrthbwyso gan y cynnydd yn y dyfarniad cyflog, tra bod costau cyflogau staff yr heddlu yn fwy na’r gyllideb oherwydd y cynnydd amcangyfrifedig yn y dyfarniad cyflog. Mae cyllidebau cydweithredu hefyd yn dangos arbedion sy'n helpu i wneud iawn am bwysau costau meddygol Canolfan Atgyfeirio Ymosodiadau Rhywiol/dalfeydd eleni.

Roedd gan yr heddlu 12 trosglwyddai i fod i ymuno â'r heddlu yn yr haf, ond ni fydd y rhain yn ymuno â'r heddlu tan fis Medi/Tachwedd. Holodd Comisiynydd yr Heddlu a Throseddu ynghylch yr oedi, dywedodd y Cyfarwyddwr Cyllid mai rhesymau personol y trosglwyddeion oedd yn gyfrifol am yr oedi, rhesymau'n cynnwys gwerthu/symud tŷ a pheth oedi oherwydd fetio.

Mae goramser yr heddlu tua £68k y mis dros y gyllideb dros y pedwar mis, sy'n cael ei wrthbwyso i ryw raddau gan arbedion yn erbyn cyllidebau gŵyl banc. Mae’r gorwariant a ragwelir yn £0.4 miliwn ar gyfer 2024/5, sy’n sylweddol is na’r £68,000 y mis a ragamcanwyd ymlaen llaw.

Mae'r sefyllfa o ran goramser yn cael ei monitro'n agos gan y Prif Gwnstabl Cynorthwyol ac nid yw'n glir ar hyn o bryd a fydd dyraniadau ychwanegol sydd wedi dod ar gael o'r £1 miliwn o arian ychwanegol gan y Swyddfa Gartref i fynd i’r afael ag ymddygiad gwrthgymdeithasol sydd wedi'i ddyrannu'n rhannol i wariant goramser, yn arwain at rywfaint o wrthbwyso gofynion / capasiti gwariant goramser blwyddyn ar lefel gorsaf.

## Materion i'w Trafod

1. **Cynllun Plismona Bro ac Atal**

Cafodd y bwrdd ddiweddariad llafar gan yr Uwch-arolygydd Chris Neve ynghylch y Cynllun Plismona Bro ac Atal. Esboniodd yr Uwcharolygydd y gwaith a wnaeth ers bod yn y rôl i'w alluogi i lunio strategaeth, cynllun cyflawni a chynllun perfformiad ynghylch Cynllun Plismona Bro ac Atal.

Gofynnodd Comisiynydd yr Heddlu a Throseddu beth oedd barn yr Uwcharolygydd ar yr heddlu wrth gynnal ei ymarfer cwmpasu gwreiddiol. Dywedodd yr Uwcharolygydd fod yr heddlu eisoes yn gweithredu ar lefel platinwm a bod ganddo'r adnoddau o fewn plismona bro ond eu bod yn colli'r cyfeiriad strategol/tactegol.

Gofynnodd Comisiynydd yr Heddlu a Throseddu am ddiweddariad ynghylch y rhyngweithio rhwng tîm y rhaglen ysgolion a’r tîm troseddau gwledig gan eu bod yn rhan o weithgarwch ehangach y tîm plismona bro. Eglurodd yr Uwcharolygydd fod y ddau dîm bellach yn rhan o'r grŵp sy'n cael ei gadeirio gan yr Uwcharolygydd Jones-John a bod y strategaeth gyflawni/strategaeth yn rhan o'r tîm atal.

Nododd Comisiynydd yr Heddlu a Throseddu bwysigrwydd cyfathrebu â chynghorwyr lleol o fewn cymdogaethau.

Gofynnodd Comisiynydd yr Heddlu a Throseddu am gyfarfodydd rheolaidd rhwng yr Uwcharolygydd Chris Neve a Swyddfa Comisiynydd yr Heddlu a Throseddu.

**Cam gweithredu: Swyddfa Comisiynydd yr Heddlu a Throseddu i drefnu cyfarfodydd rheolaidd gyda'r Uwcharolygydd Chris Neve.**

1. **Diweddariad ar Argymhellion Arolygiad Peel**

Ystyriodd y bwrdd femo’r heddlu a ddarparwyd gan yr Arolygydd Janas a oedd yn rhoi crynodeb o’r sefyllfa ddiweddaraf mewn perthynas â meysydd i’w gwella ac argymhellion agored yr heddlu yn ôl Arolygiaeth Cwnstabliaeth EF.

Mae gan yr heddlu 29 o feysydd i’w gwella ar hyn o bryd (mae 23 o’r rhain yn feysydd i’w gwella L3 o’r ddau arolygiad PEEL diwethaf a 6 x o feysydd i’w gwella L2 o arolygiad thematig).

Mae gan yr heddlu 48 o argymhellion (mae 21 yn L3 - 18 o'r adroddiad fetio, camymddwyn a chasineb at fenywod a thri o adroddiad perfformiad yr heddlu) saith argymhelliad L3 arall yn cael eu cymeradwyo'n fewnol tra'n aros i Arolygiaeth Cwnstabliaeth EF gau. Mae 27 yn L2 o adroddiadau thematig.

Holodd Comisiynydd yr Heddlu a Throseddu pwy oedd â chyfrifoldeb cyffredinol am y mater, cadarnhaodd y Prif Gwnstabl fod gan y Dirprwy Brif Gwnstabl drosolwg strategol o'r mater.

Bu Comisiynydd yr Heddlu a Throseddu a’r Prif Gwnstabl yn trafod cyfathrebu ag arweinydd yr heddlu sy’n cydgysylltu ag Arolygiaeth Cwnstabliaeth a Gwasanaethau Tân ac Achub Ei Fawrhydi, awgrymodd y Prif Gwnstabl y dylid cysylltu â Michelle Skeer i roi’r wybodaeth ddiweddaraf am waith presennol yr heddlu.

Roedd Comisiynydd yr Heddlu a Throseddu yn ddiolchgar i'r Arolygydd Janas am y diweddariadau y mae'n eu darparu trwy e-bost iddo ynghylch canlyniadau heddluoedd eraill yn genedlaethol.

**Cam gweithredu: Y Prif Gwnstabl i gysylltu â Michelle Skeer (Arolygiaeth Cwnstabliaeth a Gwasanaethau Tân ac Achub Ei Fawrhydi) i roi'r wybodaeth ddiweddaraf am waith presennol yr heddlu**

1. **Camau dilynol ar S60 - Adroddiad ar uwch-gŵyn y Gynghrair Cyfiawnder Troseddol: Adran 60 o Ddeddf Cyfiawnder Troseddol a Threfn Gyhoeddus 1994 a chraffu cymunedol annibynnol ar stopio a chwilio**

Trafododd y Bwrdd y diweddariad a ddarparwyd gan yr Uwch-arolygydd Chris Neve ar y mater. Roedd yr adroddiad yn nodi bod Heddlu Dyfed-Powys wedi cydnabod ac ymateb i bob un o'r deg argymhelliad a gyhoeddwyd yn yr adroddiad, ac mae perfformiad yr heddlu wedi'i asesu yn erbyn yr argymhellion.

Mae'r heddlu'n fodlon eu bod eisoes yn cydymffurfio â chyfrifoldebau diogelu plant a bod ganddynt brosesau craffu allanol cryf a heriol o ran y defnydd o bwerau stopio a chwilio, gyda phaneli annibynnol yn gallu cyrchu fideos camera corff o chwiliadau heb eu golygu. Mae rhaglen hyfforddi flynyddol yn parhau i gael ei chyflwyno ar gyfer swyddogion sy’n cynnwys yr hyn a gwmpesir yn yr argymhellion, ac sy’n sicrhau bod swyddogion sy’n awdurdodi pwerau o’r fath, yn cael hyfforddiant ychwanegol ac y disgwylir iddynt gynnal a chofnodi briffio a sesiynau ôl-drafod trylwyr pan fyddant yn awdurdodi pwerau adran 60.

Dim ond ar ddau achlysur y mae Heddlu Dyfed-Powys wedi defnyddio pwerau adran 60 yn ystod y flwyddyn ddiwethaf, ac roedd y ddau achos o ganlyniad i faterion y drefn gyhoeddus/protest yng Ngwesty Parc y Strade yn Llanelli. Ers cyhoeddi'r argymhellion, wrth symud ymlaen mae gan yr heddlu bellach gynlluniau ar waith a fyddai'n sicrhau yr ymgynghorir â chymunedau, y byddant yn cael eu briffio, ac yn cael sicrwydd y bydd y defnydd o'r pwerau hyn gan gynnwys awdurdodiadau, briffiau a'r chwiliadau yn cael eu harchwilio'n annibynnol.

**ch) STA-BT EISEC (Gwasanaeth Gwybodaeth Uwch ar gyfer Galwadau Brys)**

Adolygodd y bwrdd y dyfarniad tendr sengl ar gyfer Gwasanaeth Gwybodaeth Uwch BT ar gyfer Galwadau Brys. Mae gan BT nifer o gynhyrchion sy'n cael eu dileu o wasanaeth o fewn yr ychydig flynyddoedd nesaf, i wneud lle ar gyfer y don ddiweddaraf o arloesi yn y portffolio cynnyrch. Mae hyn yn golygu y bydd angen disodli gwasanaethau’r Rhwydwaith Ffôn Cyhoeddus Analog a’r Rhwydwaith Digidol Gwasanaethau Integredig sy’n sail i’r rhwydwaith EISEC â gosod technolegau newydd sy’n addas ar gyfer y dyfodol cyn diwedd 2025.

Mae BT yn gweithredu’r system 999 yn y DU ar gyfer y gwasanaethau brys, ac mae gwasanaethau EISEC yn rhan o’u datrysiad. Ni all unrhyw gyflenwr arall ddarparu'r gwasanaeth EISEC gan ei fod yn gysylltiedig â'r alwad 999. Mae EISEC yn nodi pwy sy’n ffonio a’r cyfeiriad o ble y maent yn ffonio i'r rhai sy'n delio â galwadau 999 o linellau ffôn sefydlog, sef offeryn hanfodol yn yr ystafell reoli sydd wedi'i ddefnyddio ers blynyddoedd lawer yn Nyfed-Powys.

Cytunwyd y byddai taliad cychwynnol o £3,000 ar gyfer gosod y cylchedau yn y Pencadlys a Rhydaman, ac yna swm cymorth blynyddol o £5,000 y flwyddyn am bum mlynedd. Cyfanswm gwerth y contract £28,000.

Ariannodd TGCh y gwasanaeth EISEC presennol o'r gyllideb refeniw (taliadau ffôn 641) gwerth £2,000 y flwyddyn. Bydd darpariaeth y gylched newydd yn cael ei hariannu o gyllideb refeniw TGCh (taliadau ffôn 641) gan gynnwys y £3,000 ychwanegol. Bydd gostyngiad yn y llinellau BT a ddefnyddir yn yr heddlu yn arwain at arbedion i wrthbwyso'r taliadau ychwanegol ar gyfer y gwasanaeth EISEC newydd.

**Penderfyniad: Cymeradwyodd Comisiynydd yr Heddlu a Throseddu y taliad cychwynnol o £3,000 ar gyfer gosod y cylchedau ar gyfer Gwasanaeth Gwybodaeth Uwch BT ar gyfer Galwadau Brys i'r Pencadlys a Rhydaman, ac yna swm cymorth blynyddol o £5,000 y flwyddyn am bum mlynedd. Cyfanswm gwerth y contract yw £28,000.**

1. **Graddio Swydd Uwch Staff yr Heddlu – Moderneiddio'r Gweithlu**

Mae'r Fframwaith Llywodraethu Corfforaethol yn ei gwneud yn ofynnol i'r Prif Gwnstabl adrodd i'r Bwrdd Plismona lle mae swyddi staff heddlu ar raddfa gyflog “K” neu uwch yn cael eu creu neu eu dileu.

Mae prif swyddogion wedi cymeradwyo bod swydd Uwcharolygydd Dysgu a Datblygu yn cael ei moderneiddio yn y gweithlu i swydd Pennaeth Talent ar gyfer staff heddlu. Mae'r swydd hon wedi'i chreu a'i rhoi drwy'r broses gwerthuso swyddi a'i gwerthuso fel gradd cyflog “K”. Y bwriad yw hysbysebu’r swydd hon yn fewnol ac yn allanol yr wythnos yn dechrau ar 2 Medi, gyda chyfweliadau wedi’u hamserlennu ar gyfer diwedd Medi 2024. Mae gradd cyflog “K” yn gyson â phenaethiaid meysydd busnes eraill yn yr heddlu.

Dywedodd y Prif Gwnstabl y byddai'r unigolyn hwn yn gyfrifol am ddatblygu cynllun gweithlu hirdymor.

Holodd Comisiynydd yr Heddlu a Throseddu a fyddai nifer yr Uwcharolygwyr yn gostwng gyda chreu'r rôl newydd. Dywedodd y Prif Gwnstabl y byddai'r nifer yn gostwng, ond nid oes Uwcharolygydd yn y rôl ar hyn o bryd.

Gofynnodd Comisiynydd yr Heddlu a Throseddu am giplun o ffigurau proffil presennol yr heddlu o ran cymhareb uwch swyddogion.

**Cam gweithredu: Yr heddlu i ddarparu ciplun o ffigurau proffil presennol yr heddlu o ran cymhareb uwch swyddogion.**

Dywedodd y Prif Gwnstabl fod y Dirprwy Brif Gwnstabl ar hyn o bryd yn cwblhau darn o waith ar strwythur uwch swyddogion yr heddlu a sut mae'r heddlu wedi'i strwythuro i'w gyflwyno i'r Prif Gwnstabl ym mis Medi a byddai'n diweddaru Comisiynydd yr Heddlu a Throseddu ar y gwaith hwn yng nghyfarfod nesaf y Bwrdd Plismona.

**Cam gweithredu: Prif Gwnstabl i roi'r wybodaeth ddiweddaraf i Gomisiynydd yr Heddlu a Throseddu ynghylch strwythur uwch swyddogion yr heddlu yng nghyfarfod nesaf y Bwrdd Plismona.**

## Materion i'w Penderfynu

1. **Adnewyddu Yswiriant yr Heddlu**

Ni ddaethpwyd ag unrhyw ddogfennaeth i'r cyfarfod gan fod Pennaeth y Gwasanaethau Cyfreithiol yn aros am ragor o wybodaeth ynghylch adnewyddu yswiriant. Rhoddodd y Swyddog Staff ddiweddariad i'r bwrdd fod cynllun wrth gefn wedi'i roi ar waith ynghylch yr adnewyddu. Trafododd Comisiynydd yr Heddlu a Throseddu â'r Prif Gwnstabl ynghylch yr oedi cyn i Bennaeth Gwasanaethau Cyfreithiol gael yr wybodaeth berthnasol gan benaethiaid adran o fewn yr heddlu i gefnogi'r broses adnewyddu. Dywedodd y Prif Gwnstabl ei fod yn ymwybodol o'r oedi ac y byddai proses yn ei lle fel nad yw'r sefyllfa'n codi y flwyddyn nesaf. Cytunwyd y byddai Comisiynydd yr Heddlu a Throseddu a'r Prif Gwnstabl yn ystyried ac yn cymeradwyo'r ddogfennaeth y tu allan i'r Bwrdd Plismona o ystyried yr amserlenni brys dan sylw.

1. **Gosod system Gwresogi ac Awyru newydd yn Nalfa Aberystwyth**

Ystyriodd y bwrdd ’yr adroddiad a oedd yn rhoi trosolwg o'r cynnig a gafwyd gan CBRE yn dilyn eu proses dendro ar gyfer uwchraddio'r system wresogi ac awyru bresennol yn Nalfa Aberystwyth. Yn dilyn pryderon a godwyd ynghylch effeithlonrwydd gweithredu'r system, ymgymerwyd ag adroddiad dichonoldeb a chynigiwyd tendr ar gyfer dyluniad dilynol. Bydd hyn yn darparu system wresogi ac awyru i Heddlu Dyfed-Powys sy'n cydymffurfio â chynllun dalfeydd heddlu presennol y Swyddfa Gartref.

Cafwyd cynnig y tendr ar 18 Gorffennaf 2024 gan Reolwr Prosiect CBRE ar gyfer dau opsiwn. Opsiwn 1 oedd parhau i ddefnyddio boeler nwy presennol y prif adeilad i gynhesu'r ddalfa drwy gyflwyno pympiau gwres ffynhonnell aer sy'n effeithlon o ran ynni i gyflenwi oeri yn y swît ar gost o £273,592.71.

Opsiwn 2 oedd gosod pympiau gwres ffynhonnell aer newydd sy'n defnyddio ynni'n effeithlon i ddarparu gwres ac oeri yn y ddalfa ar gost o £286,033.71. Nid yw'r cyflenwad dŵr poeth i'r swît yn rhan o'r prosiect hwn a bydd yn cael ei ddarparu gan y boeler prif gyflenwad nwy presennol.

Y ffafriaeth yw defnyddio Opsiwn 2 gan fod hyn yn galluogi Heddlu Dyfed-Powys i leihau eu dibyniaeth ar danwydd ffosil, lleihau ôl troed carbon y ddalfa a darparu'r lefel ofynnol o wydnwch. Byddai'r system wresogi ac oeri pympiau gwres ffynhonnell aer newydd yn annibynnol ar y prif boeler nwy ac yn cael ei dylunio i gyflawni lefel gwydnwch o N+1.

Derbyniwyd cynnig cost diwygiedig ar 30 Gorffennaf yn cadarnhau mai cost Opsiwn 2 fyddai £280,442.50.

Yn ogystal â'r gwaith uchod mae angen hefyd uwchraddio'r generadur trydan presennol sy'n gwasanaethu'r ddalfa. Cadarnhaodd pryderon a godwyd yn ystod y cam dylunio na fyddai gan y generadur a'r system drydanol bresennol ddigon o gapasiti i wasanaethu'r system wresogi ac awyru drydanol newydd arfaethedig ar gyfer y swît.

Derbyniwyd cynnig tendr ar 18 Gorffennaf 2024 gan Reolwr Prosiect CBRE ar gyfer cyflenwi a gosod generadur newydd ac uwchraddio seilwaith trydanol cysylltiedig ar gost o £160,018.55.

Derbyniwyd cynnig cost diwygiedig ar 30 Gorffennaf yn cadarnhau mai'r gost fyddai £156,626.23.

Argymhelliad Adran yr Ystad yw dyfarnu’r contract i CBRE ar gyfer uwchraddio’r system wresogi ac awyru bresennol yn Nalfa Aberystwyth ar gost o £437,068.73. Gofynnir hefyd am gymeradwyaeth i wario'r arian wrth gefn o 15% os oes angen, hyd at gyfanswm gwerth o £502,629.03 yn erbyn y gyllideb. Mae hyn yn seiliedig ar werthuso costau ariannol, telerau contract, llwybr i'r farchnad a chyflawni'r gwaith yn amserol.

**Penderfyniad: Cymeradwyodd Comisiynydd yr Heddlu a Throseddu yr argymhelliad i ddyfarnu’r contract i CBRE ar gyfer uwchraddio’r system wresogi ac awyru bresennol yn Nalfa Aberystwyth ar gost o £437,068.73 a chymeradwyodd y cais i wario’r 15% wrth gefn pe bai angen, hyd at werth cyffredinol o £502,629.03 yn erbyn y gyllideb.**

1. **Gwasanaethau Meddygol Fforensig Canolfan Atgyfeirio Ymosodiadau Rhywiol**

Mae gwasanaeth caffael Heddlu De Cymru wedi datblygu tendr cydweithredol ar ran tri heddlu de Cymru ar gyfer Gwasanaethau Meddygol Fforensig – y Ddalfa. Mae’r contract presennol ar gyfer darparu Gwasanaethau Meddygol Fforensig (Dalfa - gweithwyr gofal iechyd proffesiynol) gyda CRG Medical Ltd yn dod i ben ar 28 Chwefror 2025 gydag opsiwn i derfynu’n gynnar gan roi 90 diwrnod o rybudd, a fydd yn cael ei symud ymlaen i derfynu’r cytundeb ym mis Hydref 2024.

Bydd gan bob heddlu gontract ar wahân ar gyfer eu gofynion, er gan y bydd pob contract yn cael ei ddyfarnu i'r un cyflenwr, mae arbedion cydweithio posibl wedi'u nodi a byddant yn cael eu datblygu yn ystod y cyfnod gweithredu. Yn ogystal, bydd gweithrediad trawsffiniol yn cael ei archwilio o ystyried y bydd heddluoedd ffiniol hefyd gyda'r un cyflenwr.

Ar hyn o bryd mae gan yr heddlu risg mewn perthynas â Gwasanaethau Meddygol Fforensig – darpariaeth gwasanaeth y ddalfa. Mae’r model presennol ar gyfer Powys (Y Drenewydd ac Aberhonddu) ar sail tâl cadw blynyddol, sy’n aml yn golygu bylchau yn cyflawni’r rota. Roedd canran cyflawni’r rota ar gyfer mis Ebrill 2024 yn 46% ar gyfartaledd ar draws y ddwy ddalfa, a 31% yw cwmpas cyfartalog blynyddol 2023/24.

Ar hyn o bryd mae contract Gwasanaethau Meddygol Fforensig yn darparu ymarferwyr gofal iechyd yn y ddalfa ac archwiliwr meddygol fforensig ar gyfer Canolfan Atgyfeirio Ymosodiadau Rhywiol. Bydd y ddarpariaeth Gwasanaethau Meddygol Fforensig newydd yn rhannu’r ddwy elfen hon yn ddau gontract ar wahân, Gwasanaethau Meddygol Fforensig ar gyfer y Ddalfa a Gwasanaethau Meddygol Fforensig ar gyfer Canolfan Atgyfeirio Ymosodiadau Rhywiol (a gyflwynwyd i’r Grŵp Prif Swyddogion ar 17eg /a’r Bwrdd Plismona ar 11eg). Contract cydweithredol yw hwn rhwng y tri heddlu yn unol â rhaglen ranbartholi Gwasanaethau Cam-drin Rhywiol Cymru i gyflawni achrediad ISO a sicrhau cysondeb a thegwch o ran darpariaeth gwasanaethau cam-drin rhywiol (modelau, hygyrchedd a llywodraethu) ar draws rhanbarth de-orllewin Cymru.

Mae'r mater hwn yn ymwneud â dyfarnu Gwasanaethau Meddygol Fforensig wedi'i fewnosod i'r ddalfa yn ardal Heddlu Dyfed-Powys. Mae angen cynyddu argaeledd gweithiwr gofal iechyd proffesiynol ar draws ardal yr heddlu, i Bowys yn benodol, i leihau oedi wrth archwilio carcharorion yn nalfa’r heddlu. Gall canlyniadau oedi o’r fath effeithio ar les meddygol y rhai a gedwir yn y ddalfa a rhoi pwysau ychwanegol ar staff y ddalfa drwy gynyddu’r risg o farwolaeth neu anaf difrifol yn uned y ddalfa. At hynny, mae’n bosibl y ceir oedi yn yr ymchwiliad i’r achos penodol, gan dynnu swyddogion o ddyletswyddau rheng flaen eraill am gyfnodau hwy a chynyddu'r risg i'r cyhoedd trwy leihau effeithiolrwydd gweithredol.

Byddai Prif Arolygydd y ddalfa yn gyfrifol am reoli contract y gwasanaeth gyda chymorth gwasanaethau caffael. Amlygodd y Cyfarwyddwr Cyllid pwysau’r gost ar gyfer y flwyddyn nesaf o ran y gwasanaeth a'r cynnydd yn y ddarpariaeth. Bydd angen cynnwys y pwysau cost cyffredinol yn y cyllidebau ar gyfer y flwyddyn ganlynol.

**Penderfyniad: Cymeradwyodd Comisiynydd yr Heddlu a Throseddu yr argymhelliad i ddyfarnu'r contract i Mitie - gofal yn y ddalfa am gyfnod o bedair blynedd ar gost o £7,371,219.31 ar gyfer y Gwasanaethau Meddygol Fforensig. Gan fod y contract hwn yn rhan o gytundeb fframwaith, mae opsiwn i’w ymestyn am gyfnod pellach yn dilyn cyfnod cychwynnol y contract. Byddai hyn yn seiliedig ar ddarparu gwasanaeth a model masnachol ar adeg adnewyddu.**

**Cam gweithredu: Comisiynydd yr Heddlu a Throseddu i gysylltu â Chyfarwyddwr Comisiynu SCHTh ynghylch diweddariad ar Ganolfannau Atgyfeirio Ymosodiadau Rhywiol (SARCs)**

**ch) Uned 3 Feidr Castell Abergwaun - Argymhelliad a Gwerthu'r safle presennol**

Ystyriodd y bwrdd adroddiad a oedd yn crynhoi opsiynau ar gyfer ystadau a oedd ar gael yn ardal blismona lleol Sir Benfro a oedd yn deilwng o archwiliad pellach / penderfyniad yn ymwneud yn benodol â chyfleuster Gorsaf Heddlu Abergwaun.

Mae'r Grŵp Ystadau Strategol a Grŵp Prif Swyddogion wedi gwneud penderfyniadau allweddol yn ddiweddar ynghylch y gofyniad gweithredol yn y dyfodol o ran yr ystad yn Sir Benfro. Arweiniodd hyn at asesu nifer o eiddo fel rhai nad oeddent yn weithredol addas i'r diben ar yr amod bod opsiynau eraill ar gael yn yr ardal i fodloni gofynion Tîmau Plismona Bro/ ymateb lleol. Yn Sir Benfro, amlygodd hwn yn benodol fod gorsafoedd presennol Doc Penfro, Abergwaun ac Aberdaugleddau yn dri eiddo o'r fath yn ogystal â gorsafoedd Llanusyllt (Saundersfoot) ac Arberth.

Daeth y gwaith a oedd wedi bod yn mynd rhagddo gyda chomanderiaid ardaloedd plismona lleol yn defnyddio data esblygiad proses i’r casgliad mai model ôl troed yn defnyddio dwy ganolfan ar gyfer plismona ymateb gweithredol yn Sir Benfro oedd yr ateb a ffafrir. Y ddwy ganolfan fyddai Gorsaf Hwlffordd (presennol) a chanolfan ymateb newydd yn Noc Penfro. Roedd y ddwy brif ganolfan hyn i gael eu hategu gan gyfleusterau swyddfa lleol llai i fod yn gartref i adnoddau timau plismona bro yn lleol mewn lleoliadau penodol.

Mae ymweliadau’r Uwch Dimau Rheoli â’r lleoliadau hyn wedi bod yn gadarnhaol ac mae staff gweithredol wedi gweld Uned 3 yn cadarnhau ei haddasrwydd i ddarparu canolfan weithredol addas i’r diben yn agos at ganol y dref, bydd hyn yn caniatáu i adeilad presennol gorsaf yr heddlu gael ei ryddhau i’w werthu ac ar yr un pryd yn cynnal presenoldeb yn y dref. Mae'r uned yn wag ar hyn o bryd ac ar gael ar unwaith i'w rhentu a'i throsi.

Byddai uned 3 (sydd â gorsafoedd ambiwlans a thân a chanolfan depo'r cyngor yn agos iawn) ar gael i'w rhentu. Mae ymweliad gan aelodau o dîm ardal blismona lleol Sir Benfro ac Ystadau wedi cadarnhau y byddai’r eiddo’n addas ar gyfer meddiannaeth weithredol fel canolfan Tîm Plismona Bro, a bod angen gwaith addasu i’w newid o uned ddiwydiannol ysgafn i amgylchedd swyddfa ar gost o £30,000.Byddai'r opsiwn hwn felly'n ymddangos yn fuddiol o safbwynt gweithredol a rheoli ystadau yn y dyfodol gyda gorsaf heddlu ac amgylchedd gwaith is na’r safon dderbyniol ac aneffeithlon o ran ynni yn cael eu disodli gan amgylchedd swyddfa mwy addas i'r diben.

Mae’r cyfnod preswylio yn seiliedig ar tua 20 mlynedd ac ni fydd unrhyw rwymedigaeth i drosi’r adeilad yn ôl i’r gosodiad presennol ar ddiwedd y cyfnod. Mae hyblygrwydd yn y brydles yn caniatáu rhoi tri mis o rybudd ar ôl y flwyddyn gyntaf gan ganiatáu ei ryddhau’n gyflym os oes angen yn ystod y cyfnod 20 mlynedd.

Mae costau manwl wedi'u darparu sy'n cyfateb i £5 fesul troedfedd sgwâr o rent. Mae hyn yn cyfateb i gyfanswm cost o £5,832 y flwyddyn heb gynnwys ardrethi, ynghyd â TAW ar y gyfradd safonol, sy’n daladwy’n fisol ymlaen llaw drwy archeb sefydlog ynghyd â £500 o dâl gwasanaeth landlord ar gyfer cynnal a chadw’r ystad allanol, mae hyn yn seiliedig ar gytundeb gosod 20 mlynedd.

Roedd Comisiynydd yr Heddlu a Throseddu a'r Prif Gwnstabl wedi cytuno ar y penderfyniad yn flaenorol trwy ohebiaeth.

**Penderfyniad - Yn dilyn cytundeb blaenorol Comisiynydd yr Heddlu a Throseddu a’r Prif Gwnstabl, nododd y bwrdd gytundeb yr argymhelliad i rentu Uned 3 Feidr Castell ar gost o £5,832 y flwyddyn heb gynnwys ardrethi, ynghyd â TAW ar y gyfradd safonol, yn daladwy’n fisol ymlaen llaw gan archeb sefydlog ynghyd â thâl gwasanaeth landlord o £500 ar gyfer cynnal a chadw yr ystad allanol, mae hyn yn seiliedig ar cytundeb gosod 20 mlynedd.**

## Unrhyw Fater Arall

1. **Ymateb i Adroddiad Cyflwr Plismona Arolygiaeth Cwnstabliaeth a Gwasanaethau Tân ac Achub Ei Fawrhydi 2023**

Roedd Comisiynydd yr Heddlu a Throseddu yn ddiolchgar i'r Prif Gwnstabl am yr ymateb i'r adroddiad ac y byddai ymateb Comisiynydd yr Heddlu a Throseddu yn cael ei rannu â'r heddlu a'i anfon at Arolygiaeth Cwnstabliaeth a Gwasanaethau Tân ac Achub Ei Fawrhydi.

1. **Llythyr gan y Coleg Plismona ynghylch Proses Asesu Recriwtio Ar-lein ac adnoddau Cymraeg**

Trafododd y bwrdd y llythyr a'r cynnig gan y Coleg Plismona ynghylch arweiniad gan yr heddlu i gysylltu ar y mater â'r Coleg Plismona.

Dywedodd y Prif Gwnstabl mai Amanda Blakeman yw cadeirydd presennol Grŵp Prif Swyddogion Cymru ac y byddai'n trafod arweinyddiaeth yr heddlu ac a yw Gogledd Cymru yn arwain ar y mater hwn.

**Cam gweithredu: Y Prif Gwnstabl i drafod ag Amanda Blakeman ynglŷn â swyddog arweiniol / heddlu i gysylltu â'r Coleg Plismona ynglŷn ag adnoddau Cymraeg.**

Dywedodd y Prif Gwnstabl fod Prif Gwnstabliaid Cymru wedi cyfarfod yn ddiweddar ac yn ystod y cyfarfod codwyd bod Comisiynwyr yr Heddlu a Throseddu Cymru yn cynnig Bwrdd Llywodraethu ar gyfer cytundebau cydweithio ledled Cymru. Gofynnodd y Prif Gwnstabl am ddiweddariad ynghylch y bwrdd arfaethedig.

Dywedodd Comisiynydd yr Heddlu a Throseddu fod hyn wedi’i drafod yn flaenorol yn y cyfarfod Plismona yng Nghymru ym mis Mehefin a bod y Prif Weithredwr wedi drafftio cylch gorchwyl ar gyfer y bwrdd a drafodwyd yng nghyfarfod Plismona yng Nghymru ym mis Mehefin. Cytunwyd yn ystod cyfarfod Plismona yng Nghymru ym mis Mehefin i symud ymlaen gyda'r Bwrdd Goruchwylio Cydweithio.

Gwnaeth y Prif Gwnstabl hysbysu Comisiynydd yr Heddlu a Throseddu hefyd o gynnig y mae’r Prif Gwnstabl Blakeman yn ei gyflwyno i’r Prif Gwnstabliaid y dylai cyrsiau ymwybyddiaeth cyflymder Gan Bwyll gael eu darparu yng Nghymru gyfan a bod unrhyw warged yn mynd i Gan Bwyll. Ar hyn o bryd mae Dyfed-Powys yn darparu eu cwrs ymwybyddiaeth cyflymder mewnol eu hunain. Cyfeiriodd Comisiynydd yr Heddlu a Throseddu at y penderfyniadau hanesyddol ynghylch y mater, dywedodd y Prif Gwnstabl y byddai'r Prif Swyddogion yn trafod ymhellach.

|  |  |  |
| --- | --- | --- |
| Cam gweithredu rhif | Crynodeb o’r camau gweithredu o gyfarfod 22/08/2024 | I'w symud ymlaen gan |
| PB 025 | SCHTh i drefnu cyfarfodydd rheolaidd gyda'r Uwcharolygydd Chris Neve. | SCHTh |
| PB 026 | Y Prif Gwnstabl i gysylltu â Michelle Skeer (AHGTAEF) i roi'r wybodaeth ddiweddaraf am waith presennol yr heddlu | Heddlu |
| PB 027 | Yr heddlu i ddarparu ciplun o ffigurau proffil presennol yr heddlu o ran cymhareb uwch swyddogion. | Heddlu |
| PB 028 | Y Prif Gwnstabl i roi'r wybodaeth ddiweddaraf i Gomisiynydd yr Heddlu a Throseddu ynghylch strwythur uwch swyddogion yr heddlu yng nghyfarfod nesaf y Bwrdd Plismona. | Heddlu |
| PB 029 | Comisiynydd yr Heddlu a Throseddu i gysylltu â Chyfarwyddwr Comisiynu SCHTh ynghylch diweddariad ar Ganolfannau Atgyfeirio Ymosodiadau Rhywiol. | SCHTh |
| PB 030 | Y Prif Gwnstabl i drafod ag Amanda Blakeman ynglŷn â swyddog arweiniol / heddlu i gysylltu â'r Coleg Plismona ynglŷn ag adnoddau Cymraeg. | Heddlu |

DIWEDD